
POUŽITÉ SKRATKY 
	Názov
	Význam

	AAU
	priznané jednotky podľa Kjótskeho protokolu

	ADP
	Ad hoc pracovná skupina pre Durbanskú platformu

	AEA
	ročné emisné kvóty pridelené Slovenskej republike pre sektory mimo schému obchodovania 

	APA
	Ad hoc pracovná skupina pre Parížsku dohodu

	ARR
	hodnotiaca správa sekretariátu Rámcového dohovoru Organizácie spojených národov o zmene klímy  k národnej inventarizácii emisií skleníkových plynov

	CER
	certifikované emisné redukcie – generované z mechanizmu čistého rozvoja (trhový mechanizmus pod Kjótskym protokolom)

	CH4
	metán

	CMP
	konferencia strán slúžiaca ako zasadnutie zmluvných strán Kjótskeho protokolu

	CO2
	oxid uhličitý

	COP
	konferencia zmluvných strán  Rámcového dohovoru Organizácie spojených národov o zmene klímy

	ČŠ
	členské štáty

	EEA
	Európska environmentálna agentúra

	EBRD
	Európska banka pre obnovu a rozvoj

	EK
	Európska komisia

	EP
	Európsky parlament

	ERU
	jednotky emisných redukcií – generované z  projektov spoločného plnenia

	ESD
	tzv. Effort sharing decision– rozhodnutie Európskeho parlamentu a Rady č. 406/2009/ES z  23. apríla 2009 o úsilí členských štátov znížiť emisie skleníkových plynov s cieľom splniť záväzky Spoločenstva týkajúce sa zníženia emisií skleníkových plynov do roku 2020

	EÚ
	Európska únia

	EUAA
	emisné kvóty pre leteckú dopravu  

	EÚ ETS
	schéma obchodovania s emisnými kvótami skleníkových plynov v Európskej únii

	FOD
	First Order Decay metodika = kumulatívne započítavanie emisií zo starších vrstiev odpadu

	GCF
	Zelený klimatický fond

	GIS
	Zelená investičná schéma

	GWP
	potenciál globálneho otepľovania

	HDP
	hrubý domáci produkt

	HFC
	hydrofluórované uhľovodíky

	IFP
	Inštitút finančnej politiky

	ILUC
	nepriama zmena využívania pôdy

	IPCC
	Medzivládny panel pre zmenu klímy

	KP
	Kjótsky protokol

	KEB
	Klimaticko - energetický balíček

	LULUCF
	využívanie pôdy, zmeny vo využívaní pôdy a lesné hospodárstvo

	ĽÚV
	ľahké úžitkové vozidlá

	MDVRR SR
	Ministerstvo dopravy, výstavby a regionálneho rozvoja Slovenskej republiky

	MF SR
	Ministerstvo financií Slovenskej republiky

	MH SR
	Ministerstvo hospodárstva Slovenskej republiky

	MMR
	Monitoring Mechanism Regulation – Nariadenie Európskeho parlamentu a Rady (EÚ) č. 525/2013 z 21. mája 2013 o mechanizme monitorovania a nahlasovania emisií skleníkových plynov a nahlasovania ďalších informácií na úrovni členských štátov a Únie relevantných z hľadiska zmeny klímy a o zrušení rozhodnutia č. 280/2004/ES

	MPRV SR
	Ministerstvo pôdohospodárstva a rozvoja vidieka Slovenskej republiky

	MŠVVaŠ SR
	Ministerstvo školstva, vedy, výskumu a športu Slovenskej republiky

	MV SR
	Ministerstvo vnútra Slovenskej republiky

	MZ SR 
	Ministerstvo zdravotníctva Slovenskej republiky

	MZVaEZ SR
	Ministerstvo zahraničných vecí a európskych záležitostí Slovenskej republiky

	MŽP SR
	Ministerstvo životného prostredia Slovenskej republiky

	N2O
	oxid dusný

	NIMs
	Národné implementačné opatrenia

	NIS SR
	Národný inventarizačný systém

	NLC
	Národné lesnícke centrum

	NPPC
	Národné poľnohospodárske a potravinárske centrum

	NR SR
	Národná rada Slovenskej republiky

	OP KŽP
	Operačný program Kvalita životného prostredia

	OSN
	Organizácia Spojených národov

	OZE
	obnoviteľné zdroje energie

	PFCs
	perfluórované uhľovodíky

	REDD+
	znižovanie  emisií z odlesňovania a degradácie lesov v rozvojových krajinách

	SAMRS
	Slovenská agentúra pre medzinárodnú rozvojovú spoluprácu

	SAV
	Slovenská akadémia vied

	SAŽP
	Slovenská agentúra životného prostredia

	SB
	Svetová banka

	SEF
	údaje z Národného registra emisných kvót Slovenskej republiky

	SF6
	fluorid sírový

	SHMÚ
	Slovenský hydrometeorologický ústav

	SIEA
	Slovenská inovačná energetická agentúra

	SK PRES 2016
	Slovenské predsedníctvo v Rade Európskej únie

	SR
	Slovenská republika

	ÚVZ
	Úrad verejného zdravotníctva

ÚVOD

Správa o priebežnom stave plnenia prijatých medzinárodných záväzkov Slovenskej republiky v oblasti politiky zmeny klímy za rok 2015 je v poradí už piatou správou predkladanou v súlade s plnením úlohy podľa bodu B.3. uznesenia vlády Slovenskej republiky č. 821 z 19. decembra 2011 k návrhu na inštitucionálne zabezpečenie plnenia cieľov KEB v podmienkach SR, so zreteľom na systémové zmeny vyplývajúce zo zákona č. 37/2010 Z. z., ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov. Prináša prehľad o aktuálnom vývoji v oblasti politiky zmeny klímy v širšom medzinárodnom, európskom a národnom kontexte, s dôrazom na kľúčové úlohy, ktoré SR v tejto agende plnila v roku 2015. Okrem toho prináša informáciu o najdôležitejších výzvach a úlohách, ktoré nás v tejto agende čakajú hlavne počas SK PRES 2016.
Z politického hľadiska v rámci medzinárodného kontextu patrili v roku 2015 k najvýznamnejším úlohy súvisiace s prípravou na 21. COP a 11. CMP v Paríži. Najočakávanejším výstupom konferencie bolo prijatie globálnej dohody o zmene klímy s názvom Parížska dohoda a rozhodnutie na jej vykonávanie. Klimatickej konferencii v Paríži predchádzali štyri mimoriadne stretnutia ADP v Ženeve a v Bonne.
Parížsku dohodu sa po veľmi zložitých a citlivých vyjednávaniach napokon podarilo prijať 12. decembra 2015. Významným faktorom, ktorý prispel k prijatiu dohody bola aj účasť 150 najvyšších predstaviteľov štátov, vrátane účasti premiéra SR Roberta Fica v prvý deň konferencie.
Parížska dohoda upravuje medzinárodný režim v oblasti zmeny klímy po roku 2020 a po prvýkrát prináša záväzok znižovania emisií nielen pre rozvinuté, ale aj pre rozvojové krajiny.
V roku 2015 SR úspešne ukončila prvé záväzné obdobie KP a sekretariátu Rámcového dohovoru OSN o zmene klímy formálne deklarovala splnenie svojho záväzku znížiť emisie v období 2008 – 2012 o 8% v porovnaní s rokom 1990. Toto bolo splnené aj vďaka včasnému zavedeniu prísnej legislatívy v oblasti kvality ovzdušia a zmeny klímy, čím sme naše emisie skleníkových plynov znížili za sledované obdobie do roku 2012 o viac ako 40%. Samozrejme prispela k tomu aj zmena štruktúry priemyslu a zavedenie nových technológií, ale napríklad z pomedzi krajín Vyšehradskej štvorky (V4) sme mali najvyššiu nezávislosť trendu emisií v porovnaní s dynamikou rastu HDP (tzv. decoupling).
Na základe dodatku z Dauhy ku KP, SR k 31. decembru 2015 podala už svoju Druhú dvojročnú správu o zmene klímy s aktualizovanými informáciami o emisiách a projekciách skleníkových plynov, prijatých a implementovaných politikách a opatreniach v súvislosti s problematikou zmeny klímy, ako aj informácie o financiách, projektoch a plnení záväzkov v druhom Kjótskom období. V kontexte EÚ sa naše aktivity v minulom roku zamerali na prípravu pozícií k návrhu revízie smernice o EÚ ETS, ale aj k novelizácii smerníc pre oblasť biopalív, biokvapalín a úspor emisií počas životného cyklu na jednotku energie z palív a dodávanej energie. SR v roku 2015 ukončila prípravy k ratifikácii dodatku z Dauhy ku KP a dohody s Islandom o spoločnom plnení redukčných záväzkov v rokoch 2013 – 2020 a momentálne čaká na ukončenie ratifikačného procesu v EÚ.
Po viacročnej komunikácií s EK boli koncom roka 2015 schválené návrhy schém štátnej pomoci: schéma v oblasti znižovania emisií skleníkových plynov v energetike a schéma pre podniky v odvetviach a pododvetviach, v prípade ktorých sa predpokladá značné riziko úniku uhlíka v súvislosti s premietnutím nákladov emisných kvót v rámci EÚ ETS do cien elektrickej energie. Zároveň bolo na EK zaslané ohlásenie k schéme štátnej pomoci na financovanie projektov najlepších dostupných techník vedúcich k znižovaniu emisií skleníkových plynov a znečisťujúcich látok v priemysle.
Aktivity v oblasti adaptácie na nepriaznivé dôsledky zmeny klímy sa v roku 2015 sústredili najmä na úpravy legislatívneho rámca tak, aby lepšie zohľadnili princípy a ciele Stratégie adaptácie SR na nepriaznivé dôsledky zmeny klímy (novela stavebného zákona),  spoluprácu s MV SR pri príprave Národnej stratégie manažmentu bezpečnostných rizík SR a na intenzívnejšiu spoluprácu s odbornými inštitúciami, ktoré realizujú adaptačné projekty na miestnej alebo regionálnej úrovni.
V rámci prípravy nízko-uhlíkovej stratégie MŽP SR pripravuje projekt, ktorý vytvorí základ pre prípravu analýz a podkladov v rozhodovacom procese v oblasti energetickej a klimatickej politiky. Prostredníctvom projektu budú súčasne vybudované a posilnené technické a analytické kapacity. Po skončení projektu tieto novovybudované kapacity budú tvoriť základ pre analýzy dopadov európskych politík na vybrané oblasti národného hospodárstva SR. Z časového hľadiska, podľa predbežného harmonogramu bude potrebných cca. 24 mesiacov na spracovanie komplexnej nízko-uhlíkovej stratégie rozvoja SR do roku 2030.
Vzhľadom na blížiace sa SK PRES 2016 boli v roku 2015 posilnené kapacity odboru zmeny klímy a pokračovala aj jazyková a odborná príprava pracovníkov v jednotlivých oblastiach, za ktoré budú počas predsedníctva zodpovední: adaptácia, mitigácia, prostriedky implementácie, právne otázky a iné.
Je zrejmé, že vzhľadom na tému, jej odborný obsah a prierezový charakter by nebolo možné záväzky SR pre oblasť zmeny klímy plniť bez aktívnej účasti ďalších relevantných ministerstiev, odborných, vedeckých, univerzitných a mimovládnych inštitúcií pôsobiacich v tejto oblasti. Možno konštatovať, že aj keď sa situácia od roku 2008, po vytvorení medzirezortnej koordinačnej komisie na úrovni štátnych tajomníkov a dvoch tematicky zameraných pracovných skupín čiastočne zlepšila, stále nemôžeme prístup jednotlivých ministerstiev a rozsah vzájomnej spolupráce považovať za uspokojivý. Pretrváva skôr konzervatívny postoj, dôraz na kompetenčné rozhranie bez ohľadu na obsah a nedostatočný záujem o dlhodobú a efektívnu spoluprácu pri témach s kľúčovým významom pre náš stredno- a dlhodobý rozvoj.
Zatiaľ čo renomované medzinárodné inštitúcie[footnoteRef:1] a analýzy EK hovoria o potrebe zosúladenia fiškálnej, energetickej, dopravnej, pôdohospodárskej a iných národných politík s klimatickou politikou, u nás sa stále nedarí vytvoriť konzistentný mechanizmus otvorenej spolupráce a prirodzenej deľby agendy zmeny klímy, ktorý by dokázal lepšie identifikovať možnosti a príležitosti SR pri efektívnom využívaní zdrojov a surovín, znižovaní našej energetickej závislosti a zlepšovaní stavu životného prostredia. [1:  Projekt OECD, IEA a Medzinárodného dopravného fóra (IFT) „Zosúladenie politík pri prechode na nízkouhlíkovú ekonomiku“. ] 

1. [bookmark: _Toc443570784]
ŠIRŠÍ MEDZINÁRODNÝ KONTEXT POLITIKY ZMENY KLÍMY 

V agende medzinárodných rokovaní boli najvýznamnejšími udalosťami jubilejné 70. zasadnutie Valného zhromaždenia OSN v New Yorku, Samit OSN o udržateľnom rozvoji a 21. konferencia strán Rámcového dohovoru OSN o zmene klímy v Paríži.
V septembri 2015 sa na pôde OSN v New Yorku pod záštitou generálneho tajomníka OSN Pan Ki-muna konalo jubilejné 70. zasadnutie valného zhromaždenia OSN, ktoré slávnostne otvoril pápež František. V dňoch 25. – 27. septembra sa v rámci zasadnutia konal Samit OSN o udržateľnom rozvoji, ktorý mal za cieľ prijať novú ambicióznu agendu udržateľného rozvoja.
Na pôde OSN vystúpil aj slovenský minister životného prostredia Peter Žiga, ktorý upozornil, že ekonomický rozvoj musí mať vždy aj sociálny a ekologický rozmer a minister zahraničných vecí a európskych záležitostí Miroslav Lajčák.
Diskutovalo sa o boji proti chudobe, nadmernej spotrebe, plytvaniu potravinami, o prístupe k čistej vode, obmedzení odpadu, ochrane životného prostredia, a veľmi dôležitá bola aj téma boja proti klimatickej zmene. Peter Žiga rokoval s viacerými ministrami životného prostredia a stretol sa so zástupcami veľkých medzinárodných firiem pri diskusii o možnostiach, ako dosiahnuť celosvetovú dohodu o boji proti globálnemu otepľovaniu, o ktorej sa malo rokovať o pár mesiacov v Paríži.
Viac ako 150 svetových lídrov nakoniec formálne schválilo 17 nových globálnych cieľov udržateľného rozvoja. Tieto nahradia 8 Miléniových rozvojových cieľov, ktorých cieľový rok bol práve rok 2015. Nové ciele udržateľného rozvoja majú spolu 169 podcieľov, ktoré majú prispieť k zvýšeniu blahobytu a prosperity na celom svete, ako aj k zlepšeniu životného prostredia a ochrane klímy. Práve cieľ č. 13 hovorí o prijatí bezodkladných opatrení na boj proti zmene klímy a jej vplyvom. Na rozdiel od Miléniových rozvojových cieľov ciele udržateľného rozvoja platia pre všetky štáty sveta. Cieľ 13 stanovuje potrebu posilnenia adaptácie, nutnosť integrovať opatrenia zmierňujúce zmenu klímy do národných stratégií a plánov, a tiež zlepšenia vzdelávania, budovania povedomia verejnosti a zvyšovania kapacít pre zmenu klímy, vrátane posilnenia finančnej podpory rozvojovým krajinám.
1.1. [bookmark: _Toc443570785]Rokovania zmluvných strán Rámcového dohovoru OSN o zmene klímy a strán KP v Paríži
Na prelome novembra a decembra 2015 sa v Paríži uskutočnila 21. COP a 11. CMP.  
Po ťažkých a zdĺhavých dvojtýždňových rokovaniach sa večer dňa 12. decembra 2015 na plenárnom zasadnutí 21. COP prijala globálna dohoda o zmene klímy s názvom Parížska dohoda (ďalej len „dohoda“), spolu s rozhodnutím na jej vykonávanie. Nová dohoda ukladá povinnosti všetkým stranám Rámcového dohovoru OSN o zmene klímy, nielen tým rozvinutým ako to bolo doteraz v KP.
EÚ a spolu s ňou aj SR sa usilovali o ambicióznu, férovú a trvácnu dohodu. Je možné povedať, že všetky tieto ciele nová dohoda spĺňa. Vďaka za to patrí predovšetkým francúzskej diplomacii a zvlášť ministrovi zahraničných vecí Francúzska, Laurentovi Fabiusovi, ktorý viedol vyjednávania veľmi profesionálne, prakticky a úspešne. K prijatiu dohody vo významnej miere prispelo aj stretnutie 150 hláv štátov a vlád v prvý deň konferencie 30. novembra 2015. Za SR sa stretnutia na najvyššej úrovni zúčastnil premiér Robert Fico. Delegáciu SR na ministerskej úrovni viedol minister životného prostredia Peter Žiga, ktorý počas prvého dňa ministerských rokovaní na najvyššej úrovni predniesol prejav s pozíciou SR.
Nová dohoda predstavuje z hľadiska SR (a EÚ) veľmi dobrý kompromis. Cieľom novej dohody je obmedziť rast globálnej teploty do konca storočia na maximálne 2 °C a podľa možnosti významne pod túto hodnotu, až na 1,5 °C. Nová klimatická dohoda je prelomová najmä v troch dôležitých faktoroch: po prvýkrát prináša redukčné záväzky nielen pre rozvinuté krajiny, ako to bolo v KP, ale pre všetky krajiny. Po prvýkrát sa nová dohoda dôslednejšie venuje aj adaptácii a zakotvuje povinnosť pripravovať sa na dôsledky zmeny klímy, sledovať a hodnotiť dopady a budovať odolnosť ekosystémov a sociálnych a ekonomických systémov. Povinnosť sledovať emisie a informovať o ich množstve sa bude vzťahovať tiež na všetky krajiny (doteraz to bola povinnosť len pre rozvinuté štáty, rozvojové krajiny predkladali správy na dobrovoľnej báze, ak na to dostali prostriedky z Globálneho environmentálneho fondu).
Dohoda bude vystavená na podpis po dobu jedného roka od 22. apríla 2016 do 21. apríla 2017 v sídle OSN v New Yorku. Platnosť nadobudne po ratifikácii aspoň 55 krajinami, ktoré sú stranami Rámcového dohovoru OSN o zmene klímy, a ktoré zároveň predstavujú minimálne 55 % globálnych emisií skleníkových plynov. Očakáva sa, že EÚ bude podpisovať dohodu spoločne pri slávnostnom ceremoniáli 22. apríla 2016. SR by dovtedy malo pripraviť všetky náležitosti, aby stihlo dohodu podpísať k uvedenému termínu a s týmito prípravami sa už začalo. Depozitárom dokumentov o ratifikácii, pristúpení, prijatí alebo schválení bude generálny tajomník OSN.
Podrobnejšie informácie o priebehu a výsledkoch konferencie v Paríži sú k dispozícii v materiáli „Informácia o priebehu a výsledkoch 21. konferencie zmluvných strán Rámcového dohovoru OSN o zmene klímy a 11. zasadnutia zmluvných strán Kjótskeho protokolu, Paríž, Francúzsko, 30. november – 11. december 2015“[footnoteRef:2], ktorý bol predložený na rokovanie vlády SR dňa 17. februára 2016. [2:  http://www.rokovanie.sk/Rokovanie.aspx/BodRokovaniaDetail?idMaterial=25336] 

1.2. [bookmark: _Toc443570786]Ratifikácia dodatku z Dauhy ku KP a príprava dohody s Islandom
Na konferencii o zmene klímy v Dauhe v roku 2012 bol prijatý Dodatok z Dauhy ku KP k Rámcovému dohovoru OSN o zmene klímy (ďalej len „dodatok z Dauhy“), ktorým bolo schválené druhé záväzné obdobie KP (od roku 2013 do 2020) s právne záväznými cieľmi zníženia emisií. Pri prijímaní dodatku z Dauhy EÚ, jej ČŠ, vrátane SR, a Island vyhlásili, že záväzky z neho vyplývajúce budú plniť spoločne, na základe čoho sa pripravila dohoda medzi EÚ, jej ČŠ a Islandom s cieľom stanoviť podmienky účasti Islandu na spoločnom plnení záväzkov prijatých v dodatku z Dauhy: Dohoda medzi EÚ a jej ČŠ na jednej strane a Islandom na strane druhej o účasti Islandu na spoločnom plnení záväzkov EÚ, jej ČŠ a Islandu v druhom záväznom období KP k Rámcovému dohovoru OSN o zmene klímy (ďalej len „dohoda s Islandom“).
Z medzinárodno-politického hľadiska hlavným cieľom ratifikácie dodatku z Dauhy je oficiálne potvrdenie záujmu EÚ o nadobudnutie formálnej platnosti druhého záväzného obdobia KP a tiež snaha o zvýšenie ambícií medzinárodného spoločenstva v súvislosti s prípravou novej globálnej dohody o zmene klímy. Podmienky spoločného plnenia EÚ, jej ČŠ a Islandu je potrebné oznámiť depozitárovi KP zároveň s uložením listín o ratifikácii dodatku z Dauhy.
Keďže vykonávanie dodatku z Dauhy, resp. plnenie záväzkov druhého záväzného obdobia KP je pre ČŠ spojené so spoločným plnením strán podľa dohody s Islandom, obe medzinárodné zmluvy postupovali legislatívnym procesom na úrovni EÚ, a aj na národnej úrovni v SR spoločne.
Návrh na prijatie dodatku z Dauhy bol prerokovaný vládou SR dňa 3. decembra 2014. Vláda SR s návrhom vyslovila súhlas uznesením č. 615/2014. V decembri 2014 bol návrh predložený  NR SR. Podľa uznesenia č. 1571 z 5. 2. 2015 NR SR vyslovila súhlas s prijatím dodatku z Dauhy. Vláda SR schválila návrh na uzavretie dohody s Islandom uznesením č. 606/2014 z 26. 11. 2014.  Dodatok z Dauhy aj dohoda s Islandom boli na vnútroštátnej úrovni ratifikované prezidentom SR v apríli 2015, pričom ratifikácia dohody bola v apríli 2015 oznámená Rade EÚ ako depozitárovi. SR má teda na národnej úrovni pripravené všetky náležitosti na prijatie dodatku z Dauhy. V súčasnosti sa čaká na ukončenie národných legislatívnych procesov v ostatných štátoch EÚ a čaká sa na rozhodnutie EÚ, aby EÚ spoločne uložila ratifikačné listiny k dodatku z Dauhy u depozitára v sídle OSN v New Yorku.
1.3. [bookmark: _Toc349206256][bookmark: _Toc443570787]Plnenie medzinárodných záväzkov SR podľa Rámcového dohovoru OSN o zmene klímy a KP
[bookmark: _Toc443570788]1.3.1. Právny kontext
V „Správe o priebežnom stave plnenia prijatých medzinárodných záväzkov Slovenskej republiky v oblasti politiky zmeny klímy za rok 2014“[footnoteRef:3] sme informovali, že medzinárodné hodnotenie Národnej inventarizačnej správy SR 2014 predloženej sekretariátu Rámcového dohovoru OSN o zmene klímy k 15. aprílu 2014, obsahovalo opäť niekoľko závažných výhrad, týkajúcich sa možného podhodnotenia emisií a ďalších nepresností ich stanovenia. Keďže toto medzinárodné hodnotenie kontrolovalo aj samotné prvé záväzné obdobie KP (2008 – 2012) SR odstránila závažné zistenia identifikované medzinárodným expertným tímom do šiestich týždňov od ich doručenia. V správe z hodnotenia publikovanej následne bola táto náprava zohľadnená, ale zároveň bolo zdôraznené, že je potrebné sústavne pokračovať v úsilí o zlepšovanie a spresňovanie emisných odhadov. [3:  http://www.rokovanie.sk/Rokovanie.aspx/BodRokovaniaDetail?idMaterial=24429] 

V dôsledku nefunkčnosti elektronického systému pre medzinárodné podávanie správ pod Rámcovým dohovorom OSN o zmene klímy, ako aj pod EÚ, nebolo možné dodržať záväzné termíny stanovené legislatívou. Táto záležitosť však s odvolaním sa na článok 4 rozhodnutia 6/CMP.9 a články 11 a 14 rozhodnutia 13/CP.20 nebola chybou zo strany SR. Prvé oficiálne podanie emisnej správy za rok 2015 sa uskutočnilo až 11. novembra 2015. Z tohto dôvodu sa v roku 2015 nekonalo ani medzinárodné hodnotenie zo strany Rámcového dohovoru OSN o zmene klímy, iba zo strany EK kvôli dodržaniu rozhodnutia o ESD. Toto hodnotenie nezaznamenalo vážnejšie zistenia.
Ako bolo konštatované v predchádzajúcej správe, medzi najvážnejšie nedostatky naďalej považujeme kapacitné zabezpečenie NIS SR, jeho konzistentnosti, resp. naopak zraniteľnosti najmä v sektoroch, v ktorých dochádza k častej výmene expertov a/alebo organizácií (poľnohospodárstvo, lesníctvo, doprava). Táto časť problému ešte narástla v roku 2015 najmä v spomínaných sektoroch a to častou zmenou na funkciách tzv. sektorových expertov a nezachovaním kontinuity. Vzhľadom na odbornú náročnosť problematiky, ktorá si vyžaduje dlhší čas na naštudovanie a na chýbajúce „expertné zálohy“, je systém citlivý na zmeny. To má potom priamy dosah na kvalitné zabezpečenie požadovaných výstupov v presne a prísne stanovených časových harmonogramoch (pre EK aj pre sekretariát Rámcového dohovoru OSN o zmene klímy). Najmä delenie zodpovedností medzi veľký počet rôznych organizácií a expertov spôsobuje kompetenčný chaos a môže viesť k chybám, ktoré majú priame ekonomické dôsledky (infringementy, prípadne procesy posudzovania plnenia záväzkov SR pred Vynucovacím výborom Rámcového dohovoru OSN o zmene klímy). Skúsení experti nemôžu byť nahradení „ad-hoc“, je potrebné zabezpečiť kontinuitu pri budovaní odborných kapacít pre všetky sledované sektory.
Napriek výraznému úsiliu a čiastočnému zlepšeniu pri priamej spolupráci s vybranými ministerstvami a ich odbornými organizáciami stále je táto situácia a spolupráca z ich strany kapacitne, ale aj významovo podceňovaná a minimalizovaná. Preto by malo MŽP SR zvýšiť úsilie pri argumentácii s partnerskými ministerstvami o mimoriadnej dôležitosti tejto problematiky. Aj v súvislosti s nedávno prijatou Parížskou dohodou, v ktorej sa hovorí o uhlíkovej neutralite do roku 2050, vidíme zvýšenie zaangažovanosti MPRV SR a MDVRR SR ako veľmi potrebné. SR dlhodobo podhodnocuje rozsiahle možnosti na bilancovanie záchytov uhlíka v oblastiach ako sú pasienky, mokrade, lesy alebo orná pôda, ako aj potenciál politík a opatrení v oblasti dopravy.
Tieto úlohy nie je možné delegovať priamo na SHMÚ ani v prípade kapacitného posilnenia, pretože sú plne v kompetencii vyššie spomínaných ministerstiev a ich odborných inštitúcií a SHMÚ jednoducho nemôže suplovať know-how odborných inštitúcií iných rezortov. V tomto prípade by to bolo aj duplicitné a neekonomické vynakladanie prostriedkov štátneho rozpočtu.
Mnohokrát sa opakuje situácia, keď mimorezortní experti berú túto úlohu ako prácu pre MŽP SR alebo SHMÚ. Preto je dôležité dôrazne komunikovať problematiku zmeny klímy a emisií skleníkových plynov ako prierezovú tému, ktorej úspešné riešenie je v záujme všetkých rezortov a budúcnosti Slovenska.
[bookmark: _Toc443570789]1.3.2. Plnenie prijatých redukčných záväzkov SR podľa KP
Konečná inventarizácia stavu plnenia našich redukčných záväzkov v prvom záväznom období KP bola oficiálne overená medzinárodným revíznym tímom a aktualizovaná po zavedení odporúčaných nápravných opatrení v novembri 2014.
Prvá emisná inventúra skleníkových plynov za rok 2013, ktorý je prvým rokom druhého záväzného obdobia dodatku ku KP bola publikovaná 11. novembra 2015.
Podľa tejto inventarizácie celkové antropogénne[footnoteRef:4] emisie skleníkových plynov klesli a v roku 2013 dosiahli úroveň 43, 679 mil. ton CO2 ekvivalentov. [4:  Bez započítania záchytov za sektor využívanie pôdy, zmena vo využívaní pôdy a lesníctvo (Land use, land use change and forestry).] 

V porovnaní s rokom 1990 emisie SR klesli o 42,2%, medziročne poklesli o 0,1% (oproti roku 2012). Po výraznejšom poklese v roku 2009, najmä v dôsledku hospodárskej krízy, je trend celkových antropogénnych emisií za roky 2010 až 2013 naďalej mierne klesajúci a emisie stále nedosiahli úroveň spred roku 2009. Zaujímavé je, že u nás sa najväčší prepad v emisiách zaznamenal medzi rokmi 2011 a 2012 a to o viac ako 5%. Zatiaľ ani najnovšia predbežná inventarizácia za rok 2014 nepredpokladá nárast emisií.
Podľa vývoja trendov od roku 2013, ako aj podľa hodnotenia prvého záväzného obdobia KP možno konštatovať, že SR redukčné záväzky v druhom záväznom období bez väčších problémov splní. Pozitívnym faktom je, že trend emisií nekopíruje trend rastu HDP.
Predbežná inventúra emisií skleníkových plynov za rok 2014, ktorej výsledky boli predložené do EK podľa MMR k 15. januáru 2016 ukazuje opätovný pokles celkových antropogénnych emisií na hodnotu 40,754 mil. ton CO2 ekvivalentov (obr. 1).
Obrázok 1: 	Agregované emisie skleníkových plynov (CO2 ekv. v Gg) v relatívnom vyhodnotení k cieľu KP (92%), rok 2014 predbežný
[image: ]
     Zdroj: SHMÚ, rok 2014 predbežný
Obrázok 2 potvrdzuje, že sa nám zatiaľ darí udržať a zvyšovať nezávislosť trendu emisií v porovnaní s dynamikou rastu HDP (tzv. decoupling). Intenzita znižovania uhlíkovej náročnosti bude vzhľadom na limitovaný zostávajúci potenciál v budúcnosti pravdepodobne nižšia, (čo sa prejavilo už v roku 2013) a výdavky na technologické redukčné opatrenia vyššie. V ďalšom období bude preto potrebné orientovať sa najmä na win-win opatrenia v oblasti zvyšovania energetickej efektívnosti a znižovania spotreby, hlavne v sektore obyvateľstva a služieb.
Obrázok 2: Porovnanie vývoja emisií CO2 na HDP (uhlíková intenzita)
[image: ]
                  Údaje o HDP podľa Štatistického úradu SR (publikované v januári 2016), prepočítané na základe  
                  klasifikácie NACE rev. 2 od roku 1997, emisie CO2 za rok 2014 predbežné 
Sektory, v ktorých sa SR nedarí účinnými opatreniami stabilizovať emisie skleníkových plynov tak, ako v prevádzkach EÚ ETS sú tzv. non - ETS. Ide o sektory regulované rozhodnutím o ESD, ako je doprava, individuálne vykurovanie v domácnostiach, odpady alebo poľnohospodárstvo. Podiel emisií v sektore energetiky, vrátane dopravy, na celkových predbežných emisiách skleníkových plynov bol v roku 2014 66% (vo vyjadrení na CO2 ekvivalenty), emisie z dopravy v rámci sektora energetika tvorili 24%.
Zatiaľ čo podiel emisií zo stacionárnych zdrojov klesá, podiel emisií z dopravy sa neustále zvyšuje. V relatívnom vyjadrení od roku 1990 vzrástli emisie z dopravy o 7%, keď v roku 1990 predstavovali len 9% a v roku 2014 predstavovali už viac ako 16% na celkových emisiách (obr. 3).
Preto bude potrebné, aj vzhľadom na stanovený emisný cieľ SR do roku 2020 a predpokladané ciele mimo ETS do roku 2030 zintenzívniť zavádzanie regulačných a fiškálnych opatrení na zastavenie negatívneho vývoja tvorby emisií v cestnej doprave.
Ďalšou problematickou oblasťou, kde sa nedarí zvyšovanie emisií skleníkových plynov obmedziť (neexistuje platná a účinná legislatíva), je spaľovanie fosílnych palív v domácnostiach, tzv. lokálnych kúreniskách.
Sektor „Priemyselné procesy“ je druhým najvýznamnejším sektorom s 22% podielom na celkových predbežných emisiách skleníkových plynov v roku 2014 (obr. 3). Emisie v tomto sektore pochádzajú najmä z technologických procesov pri spracovaní minerálnych materiálov, v chemickom priemysle a pri výrobe ocele a železa. Znižovanie emisií z technologických procesov je finančne náročné a do veľkej miery limitované samotnou technológiou, takže tvorba emisií je priamo závislá od objemu výroby. Priestor na znižovanie emisií je preto treba hľadať najmä v znižovaní energetickej náročnosti výroby. Predpokladáme však, že najmä nové prevádzky na výrobu kovov a chemická výroba, ktoré sú začlenené do EÚ ETS, budú aj po roku 2015 ďalej aktívne znižovať emisie skleníkových plynov modernizáciou výroby a zavádzaním nových technológií.
V sektore priemyslu v posledných rokoch najvýraznejšie rastú emisie hydrofluórovaných uhľovodíkov označovaných ako HFC a fluoridu sírového (SF6) ako dôsledok rastúcich požiadaviek trhu v oblasti chladiacej a klimatizačnej techniky, tepelných čerpadiel, elektrotechnického, stavebného a automobilového priemyslu. V rámci medzinárodných aktivít je snaha nahradiť kontrolované HFC plyny novými zlúčeninami, ktorých výroba a používanie nie sú v súčasnosti regulované.
Sektor poľnohospodárstvo predstavoval v roku 2014 podiel 8% na celkových predbežných emisiách skleníkových plynov. Emisie v tomto sektore prudko klesali hneď po roku 1990, avšak od roku 2000 je ich trend stabilný a ovplyvnený iba cenami a dotáciami poľnohospodárskych komodít (obr. 3). K výraznému poklesu v deväťdesiatych rokoch došlo najmä v dôsledku výrazného znižovania spotreby dusíkatých hnojív a zníženia stavu hospodárskych zvierat. Zlepšovanie poľnohospodárskej praxe, ako aj zavádzanie ekologického farmárstva vytvára ďalšie predpoklady pre priaznivý vývoj emisií v tomto sektore aj v ďalších rokoch.
Stratégia predstavená MPRV SR na zabezpečenie vyššieho podielu domácich poľnohospodárskych produktov na slovenskom trhu prináša otázky z hľadiska tvorby emisií skleníkových plynov, ale aj napríklad emisií amoniaku, ktoré by pri nekontrolovanom rozvoji bez účinnejších redukčných opatrení  mohli výrazne narastať. Preto je nevyhnutné prehĺbiť medzirezortnú spoluprácu v tejto oblasti a súčasne s nastavením podmienok pre ďalší rozvoj nastaviť aj kritériá a regulačné opatrenia na ochranu ovzdušia a kontrolu tvorby emisií.
Sektor odpady predstavoval v roku 2014 podiel 4% na celkových predbežných emisiách skleníkových plynov (obr. 3). Po zavedení presnejšej metodiky na stanovenie emisií metánu zo skládok komunálneho odpadu boli spresnené údaje, čo znamenalo  zvýšenie emisných odhadov pre túto kategóriu. Metodika používa kumulatívny model FOD[footnoteRef:5] a počíta s emisiami odpadov uložených na skládkach od roku 1960. Preto aj vývoj emisií v tejto oblasti bude naďalej negatívny, t.j. emisie budú rásť. Dramatický nárast sa však neočakáva, keďže sa postupne modernizujú existujúce skládky, budujú regeneračné zariadenia na skládkový plyn a uzatvárajú staré skládky, nevhodné na ďalšie využívanie. [5:  First Order Decay metodika - kumulatívne započítavanie emisií zo starších vrstiev odpadu.] 

Podiel jednotlivých sektorov na celkových emisiách skleníkových plynov sa v roku 2014 výrazne nelíši od rozdelenia v roku 1990. Kritický je postupný nárast emisií zaznamenávaný v cestnej doprave. Podiel emisií z veľkých a stredných stacionárnych zdrojov sa, na rozdiel  od dopravy, podarilo v porovnaní s rokom 1990 výrazne znížiť.
V rámci druhého záväzného obdobia KP musí SR povinne započítavať emisie/záchyty z činností uvedených v článku 3.3 a podľa článku 3.4 KP (tab. 1):
· zalesňovanie (afforestation, A),
· znovuzalesňovanie (reforestation, R),
· odlesňovanie (deforestation, D),
· obhospodarovanie lesov (forest management, FM).
Obrázok 3: 	Podiel jednotlivých sektorov na celkových predbežných emisiách roku 2014 (%)

		Sektor
	CO2 ekv. (Gg)

	1. Energetika
	20 496

	    1.3 Doprava
	6 483

	2. Priemyselné procesy a používanie produktov
	8 931

	3. Poľnohospodárstvo
	3 258

	4. Odpady
	1 586

	
	




	
	


SR si žiaľ nevybrala pre započítavania žiadnu z voliteľných činností uvedených v článku 3.4 KP: obhospodarovanie ornej pôdy (cropland management), obhospodarovanie lúk a pasienkov (grazing land management), alebo obnova rastlinného porastu (revegetation), či obnova mokradí (rewetting).
Na základe existujúcich aktuálnych výpočtov možno konštatovať, že SR má v sektore LULUCF priaznivú bilanciu záchytov v porovnaní s emisiami a vhodne zvolenými započítavaniami by si ju mohla dokonca ešte vylepšiť, čo by malo priaznivý efekt na rast emisií z iných už spomínaných sektorov.
Na základe katastrálnych a lesoevidenčných údajov sa výmera zalesňovania (afforestation) a obnovy lesa (reforestation)[footnoteRef:6] pohybovala v sledovanom období od základného roku 1990 nad úrovňou trvalého odlesňovania[footnoteRef:7]. [6:  AR aktivity, v zmysle definícií KP]  [7:  D aktivity, v zmysle definícií KP] 

Z rozdielu výmery zalesňovaných a odlesňovaných území vyplýva, že v SR sa nám výmera lesov zvyšuje, čo je z hľadiska záchytov uhlíka pozitívny trend.
Tabuľka 1 	Aktualizované emisie a záchyty CO2 (v Gg) podľa článku 3.3 a 3.4 KP 
v rokoch 2013-2014
	Aktivity
	2013
	2014
	Celkovo

	Články 3.3 a 3.4 spolu
	-7 259,23
	-5 303,16
	-12 562,39

	A. Článok 3.3 aktivity 
	-400,03
	-379,01
	-779,04

	A.1 Zalesňovanie/ Obnova lesa
	-443,07
	-441,81
	-884,88

	A.2 Odlesňovanie
	43,04
	62,80
	105,84

	B. Článok 3.4 aktivity
	-6 859,20
	-4 924,15
	-11 783,35

	B.1 Obhospodarovanie lesov
	-6 859,20
	-4 924,15
	-11 783,35

[bookmark: _Toc443570790]1.3.3. Plnenie záväzkov SR v oblasti podávania správ do EK a sekretariátu Rámcového dohovoru OSN o zmene klímy za rok 2015
Tabuľka 2 Správy predložené do EK podľa MMR v roku 2015
 
	Názov správy
	Anotácia
	Legislatívny rámec
	Termín na predloženie
	Skutočný termín plnenia

	Ročná správa SR 2015
(Annual Report SK)
	Predbežná inventarizácia emisií skleníkových plynov za rok 2013 vo všetkých sledovaných sektoroch IPCC** 
CRF tab. – spoločný súbor výstupov  o emisných údajoch
SEF tab. – údaje z Nár. registra emisných kvót SR

Tabuľka 3. Správy  predložené sekretariátu Rámcového dohovoru OSN o zmene klímy v roku 2015            
	Názov správy
	Anotácia
	Legislatívny rámec
	Termín na predloženie
	Skutočný termín plnenia

	Národná inventarizačná správa SR 2015
(National Inventory Report SVK 2015)
	Inventarizácia emisií skleníkových plynov za obdobie 1990 - 2013
CRF tab. - spoločný reportovací formát o emisných údajoch – kompletné údaje
SEF tab. - údaje z Nár. registra emisných kvót SR KP LULUCF tab. – pre sektor lesníctvo a využívanie krajiny - kompletné 
	Články 4 (1) a), 12 (1) a) Rámcového dohovoru OSN o zmene klímy
 a články 5 (1), (2), (3), a 7 (1) KP
	30. november 2015
	
11. november 2015



*   plyny: CO2, CH4, N2P, HFCs, PFCs, SF6
** sektory podľa IPCC (Medzivládny panel pre zmenu klímy): energetika, priemyselné procesy, používanie rozpúšťadiel a iných výrobkov, poľnohospodárstvo, odpad
[bookmark: _Toc349206257]
1.4. [bookmark: _Toc443570791]Aktuálny stav predaja nadbytku priznaných jednotiek AAU za prvé záväzné obdobie KP
[bookmark: _Toc412123805]V predchádzajúcich správach o plnení našich medzinárodných záväzkov v oblasti zmeny klímy, bol podrobnejšie analyzovaný vývoj cien na trhu s AAU, ako aj ďalšie aspekty, ktoré objemy transakcií a ich konečnú cenu môžu ovplyvňovať.
[bookmark: _Toc412123806]V roku 2015 SR v rámci ukončenia prvého záväzného obdobia KP vyradila v súlade s článkom 13 Prílohy k Rozhodnutiu 13/CMP.1 115 909 371 kjótskych jednotiek[footnoteRef:10]. Celkové emisie SR v prvom záväznom období dosiahli výšku 227 690 025 ton CO2 ekv. Priebežne bolo vyradených 111 780 654 kjótskych jednotiek a na dodržanie záväzku pokryť emisie z prvého záväzného obdobia KP bolo potrebné vyradiť zostávajúcich 115 909 371 kjótskych jednotiek. [10:  Kjótske jednotky = AAU, CER, RMU, ERU] 

V súlade s čl. 15 Prílohy k Rozhodnutiu 13/CMP.1 SR prevedie všetky zostávajúce priznané jednotky z holdingového účtu SR do druhého záväzného obdobia.
Tieto jednotky budú slúžiť ako prípadná rezerva v druhom záväznom období.
[bookmark: _Toc443570792]1.4.1. Zelený program SlovSEFF III (Slovenský rámec pre financovanie udržateľnej energie)
V septembri 2014 sa spustila tretia fáza úspešného programu SlovSEFF. Program funguje ako úverová linka, ktorá podporuje investície do energetickej hospodárnosti budov, energetickej efektívnosti v priemysle a investície do projektov využívajúcich OZE. Program zastrešuje EBRD v spolupráci so Slovenskou sporiteľnou, a.s. a Všeobecnou úverovou bankou, a.s..
Celková alokácia v rámci tretej fázy SlovSEFF predstavuje až 40 mil. EUR. SR sa podieľa na spolufinancovaní tohto programu poskytnutím výnosov z predaja emisných kvót Španielsku. Španielsko ako donor navyše poskytlo zdroje na technickú podporu programu v objeme 2 milióny EUR. Ďalšie informácie k programu je možné nájsť aj na stránke: http://www.slovseff.eu/index.php/sk/ .


[bookmark: _Toc443570793][bookmark: _Toc349206264]2.	EÚ KONTEXT POLITIKY ZMENY KLÍMY A ODOZVA V SR 
[bookmark: _Toc349206265]
V EÚ prebiehali počas celého roku 2015 intenzívne verejné konzultácie a diskusie k záverom schválených Európskou radou na svojom októbrovom zasadaní (23. – 24. október 2014)[footnoteRef:11].  [11:  EUCO/169/14, 24 október 2014] 

Centrálnu úlohu pri znižovaní emisií by mala aj naďalej zohrávať EÚ ETS,  a aj preto EK v rámci svojho letného legislatívneho balíčka predložila v júli 2015 návrh na revíziu smernice o EÚ ETS.
Okrem toho bol na začiatku roka 2015 predstavený balík pre Energetickú úniu, ktorý prestavil zámer EK na vytvorenie rámcovej stratégie odolnej energetickej únie s výhľadovou politikou v oblasti zmeny klímy. V tejto súvislosti podpredseda EK, Maroš Šefčovič, navštevoval jednotlivé ČŠ s cieľom predstaviť zámer EK a identifikovať jednotlivé potreby, opatrenia, riziká a príležitosti pre jednotlivé ČŠ. V novembri 2015, na základe zozbieraných údajov, vydala EK „Správu o stave energetickej únie“.
Vzhľadom na celohospodárske dopady navrhovaných politík boli do jednotlivých rokovaní počas celého roku 2015 zapojené všetky relevantné ministerstvá - najmä prostredníctvom Komisie pre koordináciu politiky zmeny klímy na úrovni štátnych tajomníkov, Úrad vlády SR, Stále zastúpenie SR pri EÚ, ako aj priemyselné zväzy, mimovládne organizácie a ďalšie odborné inštitúcie.
[bookmark: _Toc443570794]2.1. Európska schéma obchodovania s emisnými kvótami
Základné princípy, právny rámec a podmienky fungovania EÚ ETS po roku 2012 boli podrobne popísané v predchádzajúcich správach.
V roku 2015 bolo prijaté rozhodnutie Európskeho parlamentu a Rady (EÚ) 2015/1814 zo 6. októbra 2015 o zriadení a prevádzke trhovej stabilizačnej rezervy systému obchodovania s emisnými kvótami skleníkových plynov v Únii a o zmene smernice 2003/87/ES. Cieľom trhovej stabilizačnej rezervy je zabezpečiť stabilný vývoj cien emisných kvót skleníkových plynov v EÚ ETS. Trhová stabilizačná rezerva bude spustená od roku 2019.
[bookmark: _Toc443570795]2.1.1. Legislatívne aktivity v roku 2015
Novela zákona č. 414/2012 Z. z. 
MŽP SR v roku 2015 pripravilo novelu zákona č. 414/2012 Z. z. o obchodovaní s emisnými kvótami a o zmene a doplnení niektorých zákonov v znení neskorších predpisov. Zákon č. 262/2015 Z. z. novelizoval §18  vzhľadom na schémy štátnej pomoci.
[bookmark: _Toc349206274][bookmark: _Toc443570796][bookmark: _Toc349206279]2.1.2. Nelegislatívne iniciatívy v rámci EÚ ETS
Zavedenie systému ETRS (emission trading reporting system):
V súčasnosti prebieha  skúšobná prevádzka webovej aplikácie pre riadenie informačného toku správ o emisiách skleníkových plynov, správ o úrovni činnosti prevádzky a monitorovacích plánov. Výsledkom realizácie projektu má byť informačná integrácia procesov súvisiacich s predkladaním vyššie uvedených dokumentov prostredníctvom využitia systému ETRS. Hlavnými prínosmi projektu majú byť zefektívnenie prístupu zainteresovaných subjektov k požadovaným informáciám, disponibilnosť údajov v reálnom čase, zníženie administratívnej náročnosti, zvýšenie úrovne informatizácie štátnej správy, zníženie prevádzkových nákladov MŽP SR a nižšia chybovosť údajov.
Pilotné spustenie ETRS  plánuje MŽP SR v priebehu roka 2016, pričom bude v tejto súvislosti vydaná nová vyhláška, ktorá bude upravovať podrobnosti predkladania elektronických správ prostredníctvom systému ETRS.
Využitie príjmov z aukcií emisných kvót:
V súlade s §18 ods. 6 zákona č. 414/2012 Z. z. je 100 % príjmov z predaja emisných kvót v aukciách príjmom Environmentálneho fondu a podľa §18 ods. 7 vyššie uvedeného zákona výnos z dražieb emisných kvót možno použiť ako výdavok aj v budúcich rokoch.
V roku 2015 vyhlásil Environmentálny fond druhú výzvu na predloženie žiadostí o poskytnutie finančných prostriedkov formou dotácie v rámci činnosti L2: Zvyšovanie energetickej účinnosti existujúcich verejných budov vrátane zatepľovania, do ktorej sa zapojilo vyše 800 projektov. Hodnotenie projektov v rámci tejto výzvy bude ukončené začiatkom roka 2016.
[bookmark: _Toc443570797]2.2. Právny rámec pre kontrolu tvorby emisií v sektoroch mimo EÚ ETS
V sektoroch mimo EÚ ETS je podľa rozhodnutia ESD do roku 2020 emisná trajektória pre SR definovaná ako povolené maximálne zvýšenie emisií skleníkových plynov o 13% (národný cieľ) do roku 2020, v porovnaní s úrovňou emisií v roku 2005.
SR je v súčasnosti na dobrej ceste k splneniu cieľa podľa ESD. Projekcie emisií skleníkových plynov indikujú dosiahnutie národného cieľa v roku 2020 na základe už implementovaných politík a opatrení.
Podrobnejšie sme pravidlá pre plnenie cieľov podľa rozhodnutia ESD a možnosti flexibility pri tomto plnení popísali v „Správe o priebežnom stave plnenia prijatých medzinárodných záväzkov Slovenskej republiky v oblasti politiky zmeny klímy za rok 2013“[footnoteRef:12]. [12:  http://www.rokovanie.sk/File.aspx/ViewDocumentHtml/Mater-Dokum-163211?prefixFile=m_] 

V roku 2015 sme v súlade s článkom 7(1) nariadenia MMR zaslali do EK informácie o našich plánoch na využitie možnosti prenosov pridelených ročných emisných kvót (AEA) medzi krajinami podľa článku 3 rozhodnutia ESD. S ohľadom na predbežnú emisnú bilanciu za rok 2013 a projektovaný vývoj do roku 2020 SR očakáva nadbytok jednotiek AEA do roku 2020 v celkovom objeme cca 10 miliónov jednotiek. Sme preto pripravení zapojiť sa do transferov týchto jednotiek medzi krajinami EÚ. Podľa dokumentu mimovládnych organizácií[footnoteRef:13] je na základe analýzy ECOFYS  pre stranu dopytu a ponuky AEA odhadovaný nadbytok vo výške 1,1 až 2 miliardy jednotiek, čo znamená, že cena a objemy transakcií budú skôr nižšie. Zmena môže nastať až na konci obdobia, teda pred rokom 2020, kedy by mohli krajiny nakupovať nevyužité AEA na plnenie prísnejších redukčných cieľov do roku 2030. [13:  http://www.greenpeace.org/eu-unit/en/Publications/2014/Stronger-Together/] 

[bookmark: _Toc443570798]2.2.1.  Legislatívne nástroje na kontrolu emisií  CO2 z osobných a ľahkých úžitkových automobilov
[bookmark: _Toc349206284]V súčasnosti prebieha diskusia k nariadeniu EP a Rady, ktorým sa mení nariadenie (ES) č. 715/2007 a nariadenie (ES) č. 595/2009, pokiaľ ide o zníženie emisií znečisťujúcich látok z cestných vozidiel (tzv. EURO 5/6). V súčasnosti prebiehajú rokovania tzv. trialógov s EP. Najcitlivejšia otázka je zapojenie EP do stanovenia faktoru zhody pri určovaní emisií pri skutočnej jazde.
EK plánuje predložiť „Oznámenie Európskej komisie k dekarbonizácii dopravy“, ktoré má byť tiež súčasťou letného balíka pre Energetickú úniu v júli 2016. Oznámenie by sa malo sústrediť na všetky tri spôsoby znižovania emisií z dopravy: obmedzenie množstva vypúšťaných emisií v samotných vozidlách, obmedzenie uhlíkovej náročnosti palív a zmena spôsobov dopravy na menej emisne náročné spôsoby dopravy. Z uvedeného dôvodu bude potrebné zabezpečiť spoluprácu príslušných rezortov SR.
Ďalšie návrhy na preskúmanie nariadení o CO2 emisných normách na stanovenie cieľov pre osobné a ĽÚV po roku 2020 a vytvorenie systému monitorovania a hlásenia emisií z ťažkých úžitkových vozidiel sú podľa EK plánované na koniec roka 2016 resp. začiatok roka 2017.
[bookmark: _Toc443570799]2.2.2. Legislatívne nástroje pre oblasť biopalív, biokvapalín a úspory emisií počas životného cyklu na jednotku energie z palív a dodávanej energie
Smernica EP a Rady (EÚ) 2015/1513 z 9. septembra 2015, ktorou sa mení smernica 98/70/ES týkajúca sa kvality benzínu a naftových palív a ktorou sa mení smernica 2009/28/ES o podpore využívania energie z obnoviteľných zdrojov energie
V roku 2015 pokračovali rokovania o návrhu smernice v Ad hoc pracovnej skupine o ILUC. EP znovu navrhol obmedziť konvenčné biopalivá na 6%, zvýšiť povinný podiel pokročilých  biopalív na 2,5%, zaviesť povinné započítavania emisných faktorov ILUC po roku 2020 pri hláseniach členských  krajín o úsporách emisií skleníkových palív za životný cyklus motorového paliva, zrušiť bonus za využívanie degradovaných pôd, zaviesť využívanie „obnoviteľných tekutých a plynných palív nebiologického pôvodu“ a poveriť EK vydávaním delegovaných aktov v širokom spektre tém obidvoch novelizovaných smerníc.
SR s uvedenými zmenami v texte noviel smerníc nesúhlasila – stanovisko schválené 19.2.2013 MH SR. Text smernice bol prijatý v septembri 2015. Gestorom implementácie smernice je MH SR, spolugestormi MŽP SR a MPRV SR. Transpozičná lehota je do 10. septembra 2017.
Smernica Rady (EÚ) 2015/652 z 20. apríla 2015, ktorou sa stanovujú metodiky výpočtu a požiadavky na predkladanie správ podľa smernice EP a Rady 98/70/ES týkajúcej sa kvality benzínu a naftových palív
Smernica 2009/30/ES, ktorá mení a dopĺňa smernicu 98/70/ES, pokiaľ ide o kvalitu automobilového benzínu, motorovej nafty a plynového oleja a zavedenie mechanizmu na monitorovanie a zníženie emisií skleníkových plynov zaväzuje dodávateľov motorových palív a inej (elektrickej) energie pre cestné vozidlá a palív pre necestné pojazdné stroje do konca obdobia plnenia podmienok v roku 2020 znížiť o 6 % emisie skleníkových plynov z palív a inej (elektrickej) dodávanej energie počas ich životného cyklu.
V článku 7a ods. 5 sa vyžaduje, aby EK zaviedla všetky opatrenia potrebné na vykonávanie uvedených povinností, ktoré sa prijmú prostredníctvom regulačného postupu s kontrolou. V dôsledku toho je EK splnomocnená prijať vykonávacie opatrenia týkajúce sa mechanizmu na monitorovanie a zníženie emisií skleníkových plynov.
Text vykonávacej smernice č. 2015/652 (EÚ) bol prijatý v apríli 2015, gestorom implementácie smernice je MŽP SR.
Od prijatia vykonávacej smernice prebiehajú neformálne expertné stretnutia EK a ČŠ za účelom vysvetlenia obsahu smernice, požadovaného podávania správ a vytvorenia nelegislatívnej príručky, ktorá umožní harmonizovanú transpozíciu smernice v rámci celej EÚ v časti posudzovania znižovania emisií skleníkových plynov v predvýrobnej fáze motorového paliva od ťažby po vstup do rafinérie. Ako však vyplýva z priebehu koordinačných stretnutí, smernica nebude pravdepodobne transponovaná rovnako v každom ČŠ a povinnosti, ktoré smernica ukladá, budú vytvárať administratívnu záťaž na strane hospodárskych subjektov, ako aj štátu.
Vzhľadom na potrebu administratívneho zabezpečenia fungovania celého systému podávania správ a archivovania údajov je potrebné zvážiť vytvorenie elektronického webového systému, ktorý by zjednodušil zber a spracovanie údajov a umožnil operatívnu kontrolu hospodárskych subjektov viacerými inštitúciami a rezortmi.
[bookmark: _Toc443570800]2.3. Nelegislatívne aktivity
[bookmark: _Toc443570801]2.3.1. Plnenie záväzkov SR pri financovaní projektov v oblasti zmeny klímy v rozvojových krajinách 
SR v septembri 2015 predložila EK výročnú správu (Annual Report 2015)[footnoteRef:14] o finančnej a technologickej podpore poskytovanej rozvojovým krajinám v rámci zmeny klímy za rok 2014 podľa článku 16 nariadenia MMR. Výročná správa obsahuje v kumulatívnej forme údaje o poskytnutej podpore na projekty a aktivity týkajúce sa mitigácie, adaptácie na klimatické zmeny, budovania kapacít a transferu technológií. Všetky finančné prostriedky poskytnuté rozvojovým krajinám na aktivity súvisiace so zmenou klímy patria pod súhrn aktivít oficiálnej rozvojovej pomoci (ODA). Za rok 2014 poskytla Slovenská republika na mitigačné aktivity viac ako 198 996 EUR, adaptačné aktivity 764 047 EUR a na prierezové (cross-cutting) aktivity v rámci zmeny klímy približne 150 468 EUR. Celkový objem finančných prostriedkov poskytnutých rozvojovým krajinám na aktivity v oblasti zmeny klímy v roku 2014 bol 1 113 512 EUR. [14:  http://cdr.eionet.europa.eu/sk/eu/mmr/art16_finance/envvhuxeg/ANNUAL_REPORT_SR_2015_rev.pdf] 

[bookmark: _Toc443570802]2.3.2. Dobrovoľná revízia ESD 2015 (Effort Sharing Decision Trial Review 2015) 
Ročná revízia ESD 2015 bola odložená na rok 2016, vzhľadom na problémy s jednotným formátom (CRF) reportingovej aplikácie. EK a EEA sa rozhodli usporiadať dobrovoľnú revíziu ESD.
SR sa na jeseň 2015 spolu s ďalšími ČŠ zúčastnila tejto dobrovoľnej revízie ESD, a ako oblasť skúmania si vybrala sektor cestnej dopravy a odpadov. Nami prezentované výsledky a činnosti v tejto oblasti boli revidované technickou expertnou skupinou a následne nám bol zaslaný zoznam neformálnych odporúčaní a možných technických korekcií.
Vďaka účasti na tejto revízii sme dostali možnosť zlepšiť proces vlastných inventúr skleníkových plynov a získali sme ďalšie skúsenosti pre prípravu na preskúmanie záväznej ESD v roku 2016.
[bookmark: _Toc443570803]
3. 	ĎALŠIE AKTIVITY V OBLASTI POLITIKY ZMENY KLÍMY 

[bookmark: _Toc443570804]3.1.  Aktivity v oblasti adaptácie na zmenu klímy
Uznesením vlády Slovenskej republiky č. 148/2014 z 26. marca 2014 k Stratégii adaptácie SR na nepriaznivé dôsledky zmeny klímy bola prijatá „Stratégia adaptácie SR na nepriaznivé dôsledky zmeny klímy“. Hlavnými cieľmi stratégie bolo priniesť čo najširšiu informáciu o súčasných adaptačných procesoch v SR a na základe analýzy adaptačných procesov navrhnúť rámcový koordinačný mechanizmus na ich zefektívnenie.
Národným kontaktným bodom pre adaptáciu je MŽP SR (odbor zmeny klímy), ktorý zabezpečuje komunikáciu s medzinárodnými organizáciami a koordinuje národné aktivity v spolupráci s Pracovnou skupinou pre adaptáciu (PS pre adaptáciu). Adaptačné aktivity v rámci svojich kompetencií, spoluprácu s ďalšími ministerstvami, odbornými inštitúciami a ďalšími relevantnými organizáciami, vrátane mimovládnych organizácií, zabezpečuje PS pre adaptáciu. Táto medzirezortná pracovná skupina sa stretáva podľa potreby. Posledné stretnutie sa uskutočnilo v júni 2015, členovia diskutovali na témy: realizované a plánované adaptačné aktivity, strategické dokumenty v adaptácií, legislatíva, informačné a varovné systémy, prehľad adaptačných aktivít v operačných programoch 2014 – 2020.
V marci 2015 bola predložená prvá správa o národných adaptačných aktivitách. Podnetom bol článok 15 MMR.
Informácia o dosiahnutom pokroku pri realizácii adaptačných opatrení v SR bude predložená na rokovanie vlády SR v máji 2016.
Podklady pre strategické rozhodovanie v oblasti adaptácie a mitigácie schvaľuje Komisia pre koordináciu politiky zmeny klímy na úrovni štátnych tajomníkov.
Aktivity v oblasti adaptácie sa v SR realizujú dlhodobo prostredníctvom špecifických programov a mechanizmov. V snahe zabezpečiť čo najefektívnejšie financovanie adaptačných projektov na nasledujúce obdobie prebiehal počas prípravy stratégie aktívny dialóg aj so spracovateľmi Partnerskej dohody SR na roky 2014 – 2020 a s pracovníkmi zodpovednými za prípravu Operačných programov na toto obdobie. Jeho cieľom bolo čo najefektívnejšie prepojiť adaptačnú stratégiu a navrhované opatrenia so špecifickými cieľmi a aktivitami v relevantných operačných programoch. Výsledkom je priemet navrhovaných opatrení do nasledujúcich operačných programov v programovom období 2014 – 2020:
· OP KŽP
· Program rozvoj vidieka SR na roky 2014 – 2020
· Operačný program Integrovaná infraštruktúra 2014 – 2020
· Operačný program Efektívna verejná správa
· Operačný program Výskum a inovácie
· Integrovaný regionálny operačný program 2014 – 2020
Zlepšovanie informovanosti o adaptácii na zmenu klímy na lokálnej a regionálnej úrovni je jedna z aktivít, ktorú dlhodobo plnia aj organizácie z mimovládneho sektora, napríklad Karpatský rozvojový inštitút, o. z. 
V záujme zlepšenia súčasného stavu v oblasti poskytovania informácií pre danú oblasť na národnej úrovni bude potrebné v roku 2016 vytvoriť oficiálny internetový portál, kde budú priamo alebo cez odkazy zhromažďované a aktualizované všetky dostupné informácie k problematike adaptácie z medzinárodných, aj z domácich zdrojov. Existuje tiež možnosť podpory informačných projektov v rámci OP KŽP 2014 – 2020, konkrétne v rámci prioritnej osi 2, špecifického cieľa 2.1.1. aktivita F. Informačné programy o nepriaznivých dôsledkoch zmeny klímy a možnostiach proaktívnej adaptácie. Do tejto aktivity sa zapojila SAŽP, ktorá pripravila v spolupráci s MŽP SR a ďalšími partnermi koncepčný návrh informačných aktivít. Návrh aktivít v tejto fáze stále možno považovať za predbežný, konečný obsah bude závisieť od vyčíslenia nákladov. Vzhľadom na to, že ide o dlhodobý projekt, obsah jednotlivých aktivít bude možné upravovať a dopĺňať.
MV SR (v spolupráci s MŽP SR a ostatnými rezortmi) predložilo na rokovanie vlády SR Národnú stratégiu manažmentu bezpečnostných rizík SR, ktorá bola prijatá uznesením vlády SR č. 3/2016. Prílohou materiálu je Národný plán hodnotenia bezpečnostných rizík SR, ktorý zahŕňa aj kategorizáciu rizík.
[bookmark: _Toc443570805]3.2. Príprava nízko-uhlíkovej stratégie rozvoja SR
V novembri 2015 bola v rámci projektu v spolupráci s KMPG Slovensko spol. s r. o. spracovaná „Úvodná nízkouhlíková štúdia rozvoja SR do roku 2030“. Hlavným cieľom pripraveného materiálu je zosumarizovať požiadavky na vytvorenie Národného analytického centra pre nízko-uhlíkové stratégie, za účelom zjednotenia medzirezortnej spolupráce dotknutých rezortov (MŽP SR, MH SR, MF SR, MDVRR SR, MPRV SR, Štatistický úrad SR, SHMÚ a IFP...). Štúdia navrhuje realizáciu prípravy komplexnej nízko-uhlíkovej stratégie SR prostredníctvom jednotlivých etáp:
I.	etapa – nákup licencií,
II.	etapa – expertná spolupráca za účasti zahraničných expertov,
III.	etapa – vývoj modelov a príslušných databáz,
IV.	etapa – školenia a tréning k modelom za účasti expertov dotknutých rezortov,
V.	etapa – prevádzka Národného analytického centra pre nízkouhlíkové stratégie.
Takto realizovaný a pripravený projekt vytvorí základ pre prípravu analýz a podkladov v rozhodovacom procese v oblasti energetickej a klimatickej politiky. Takýmto spôsobom vybudované a posilnené technické a analytické kapacity aj po skončení projektu budú predstavovať základ analýzy dopadov európskych politík na vybrané oblasti národného hospodárstva SR. Z časového hľadiska, podľa predbežného harmonogramu bude potrebných cca. 24 mesiacov na vypracovanie komplexnej nízko-uhlíkovej stratégie rozvoja SR do roku 2030. V súlade s plnením povinností podľa článku 4 a článku 13 (1) nariadenia MMR zaslala SR 13. januára 2015 do EK správu o stave prípravy nízko-uhlíkovej stratégie[footnoteRef:15]. [15:  http://cdr.eionet.europa.eu/sk/eu/mmr/colvlsqg/envvltlna/SVK_2015_-_Background_document_for__LCDS.pdf] 

[bookmark: _Toc443570806]3.3. Národný systém SR pre politiky, opatrenia a projekcie emisií skleníkových plynov 
Právny rámec na vytvorenie Národného systému pre politiky, opatrenia a projekcie emisií skleníkových plynov v SR bol podrobne popísaný v „Správe o priebežnom stave plnenia prijatých medzinárodných záväzkov Slovenskej republiky v oblasti politiky zmeny klímy  za rok 2013“[footnoteRef:16]. Povinnosť vytvorenia a reportovania takého právneho rámca vyplýva z plnenia úloh podľa článku 12 a 13  nariadenia MMR. Uznesením vlády SR je každoročne príslušným ministerstvám uložená povinnosť spolupracovať s MŽP SR v rámci svojich kompetencií pri plnení úloh národného systému pre politiky, opatrenia a projekcie emisií skleníkových plynov v zmysle legislatívnych požiadaviek. [16:   http://www.rokovanie.sk/Rokovanie.aspx/BodRokovaniaDetail?idMaterial=23392] 

Navrhovaný systém predstavuje inštitucionálny rámec zainteresovaných subjektov, ktoré sa na príprave politiky, opatrení a projekcií budúceho vývoja emisií podieľajú už od roku 1991 v rámci našich reportovacích povinností k Rámcovému dohovoru OSN o zmene klímy a KP (Národné správy SR o zmene klímy ako aj tzv. Biennial Reports).
Praktické skúsenosti s plnením úloh v tejto oblasti a detailnejšie analýzy ich kapacitného zabezpečenia potvrdili, že súčasný stav analytických kapacít a softvérového zabezpečenia pre plnenie povinností v oblasti projekcií, výberu politík a opatrení a prípravy strategických materiálov pre rozhodovací proces sú neuspokojivé a vyžadujú si rozvoj analytických kapacít v kľúčových orgánoch štátnej správy pre plnenie cieľov Národného programu reforiem a zavádzanie opatrení k zelenému rastu v SR[footnoteRef:17]. [17:  COM(2013)375 – Odporúčania EK k Národnému programu reforiem SR a Programu stability na roky 2012-2016.] 

Národný systém SR pre oblasť politík, opatrení a projekcií emisií skleníkových plynov má v maximálnej miere využiť a len v prípade potreby posilniť už existujúce analytické kapacity rezortov a ich odborných inštitúcií, ktoré sú v pôsobnosti jednotlivých rezortov.
Zároveň pre plnenie nielen reportovacích povinností je nevyhnutne potrebné vyčleniť finančné zdroje. V prvom rade zvýšené výdavky musia byť riešené v rámci schválených výdavkov rozpočtových kapitol jednotlivých ministerstiev.
V súlade s článkom 12 nariadenia MMR 3.3. Slovenská republika 9. júla 2015 oficiálne informovala EK o vytvorení a prevádzke národného systému pre politiky, opatrenia a projekcie emisií skleníkových plynov. Správa je dostupná v Centrálnom dátovom sklade siete EIONET(CDR)[footnoteRef:18]. Správa je dostupná len v angličtine. [18:  http://cdr.eionet.europa.eu/sk/eu/mmr/colvlsqg/envvz7bvq/] 



[bookmark: _Toc443570807]4. 	KĽÚČOVÉ VÝZVY PRE ROK 2016

V tomto roku možno pre agendu zmeny klímy identifikovať ako témy s najvyšším politickým, ekonomickým a environmentálnym významom pokračujúce medzinárodné rokovania smerujúce k implementácii novej globálnej dohody, ktorá bola schválená v decembri 2015 v Paríži, ako aj legislatívne návrhy v oblasti revízie smernice o EÚ ETS, revízie rozhodnutia o ESD a legislatívny balík pre ciele Energetickej únie.
Najväčšou výzvou však bude riešenie úloh vyplývajúcich z SK PRES 2016. 
V rámci balíka pre Energetickú úniu bude predstavený zámer EK týkajúci sa národných klimatických a energetických plánov a dekarbonizácie hospodárstva. Verejné konzultácie začnú začiatkom roka 2016, pričom sa očakáva, že EK predstaví legislatívny návrh v letnom balíčku.
Podľa plánu legislatívnych úloh je zámerom Generálneho riaditeľstva pre zmenu klímy, Generálneho riaditeľstva pre energetiku a Generálneho riaditeľstva pre mobilitu a dopravu predložiť legislatívne návrhy a rozšírenú flexibilitu k cieľom a nástrojom pre sektory mimo EÚ ETS   koncom roka 2016. Začiatok diskusií sa bude konať zrejme až počas SK PRES 2016. Podobne predloží Generálne riaditeľstvo pre zmeny klímy aj legislatívny zámer pre sektor LULUCF.
Pokračovať budú rokovania o revízii smernice o EÚ ETS, ktoré budú ukončené najskôr v roku 2017.
Vrcholom SK PRES 2016 z pohľadu zmeny klímy bude zastupovanie EÚ na 22. COP a 12. CMP v marockom Marrakéši v novembri 2016.
Okrem kľúčových výziev bude SR pokračovať v plnení svojich reportovacích povinností pri príprave a obhajobe inventarizačných správ, revízii ESD, ktoré sú v tomto roku mimoriadne náročné nielen z hľadiska rozsahu, ale aj obsahu a časovej vyťaženosti jednotlivých expertov aj v súvislosti s plnením úloh SK PRES 2016.
Vo výpočte legislatívnych a nelegislatívnych aktivít pre rok 2016 by sme mohli ďalej pokračovať, všeobecne platí, že objem úloh a zložitosť výziev pre túto agendu narastá aj s výhľadom na naše pripravované SK PRES 2016. Dobrým riešením, ako nové úlohy pri limitovaných kapacitách zvládnuť je opäť len efektívna spolupráca rezortov a ich odborných inštitúcií vychádzajúca z konkrétnych úloh a ich obsahu.
image1.emf
0

10 000

20 000

30 000

40 000

50 000

60 000

70 000

80 000

1990 1992 1994 1996 1998 2000 2002 2004 2006 2008 2010 2012 2014

Agregované emisie skleníkových plynov v kt CO2 ekv.

1. KP cieľ


image2.png
1997 1998 1999 2000 2001 2002 2003 2004 2005 2006 2007 2008 2009 2010 2011 2012 2013 2014

— CO2 emisie v Tg m— HDP v € (2010 ESA stile ceny) Uhlikova intenzita (Tg/€)




image3.emf
50,3%

15,9%

21,9%

8,0%

3,9%

Energetika Doprava Priemyselné procesy Poľnohospodárstvo Odpady


